Toestelle ingespan om aasvoëls se vreetgewoontes te bestudeer | Landbou
Nege bedreigde Kaapse aasvoëlkuikens by Potberg in die Wes-Kaapse De Hoop-natuurreservaat is met satelliet-opsporingstoestelle toegerus as deel van 'n langtermyn-moniteringsprogram om hul vreetgewoontes te bestudeer.
Mnr. Anton Bredell, Wes-Kaapse minister van plaaslike regering, omgewingsake en ontwikkelingsbeplanning, sê CapeNature en VulPro, wat betrokke is by die aasvoëlrehabilitasie en -navorsing, het die toestelle aangebring.
"Hierdie werk is nie vir papbroeke of onervare mense nie. Dit behels 80 m teen 'n hoë krans af abseil om by die aasvoëls se neste uit te kom en vas te stel of die kuikens groot genoeg is om die toestelle te dra, maar nie so groot is dat hulle die nes sal probeer verlaat terwyl hulle nie kan vlieg nie."
Potberg huisves die enigste kolonie van hierdie bedreigde spesie in die Wes-Kaap. Die aasvoëls vreet op nabygeleë plase en hul oorlewing hang daarvan af dat boere versigtig moet wees met die gebruik van landbouchemikalieë en om skaapkarkasse eerder in die veld te los as om hulle te begrawe. Die aasvoëls verskaf 'n skoonmaakdiens deur karkasse skoon te vreet en die voedingstowwe daarin te herwin. Daardeur voorkom hulle die verspreiding van siektes.
Dié nuwe navorsing word gedoen om die impak van nuwe kraginfrastruktuur, onder meer windturbines, in die streek te bepaal aangesien aasvoëls in windturbines en kragdrade kan vasvlieg.
"Kaapse aasvoëls sweef oor groot gebiede op soek na kos. Hulle is baie groot en nie baie beweeglike vlieërs nie," vertel Bredell. "Hulle het nie 'n wye uitsig nie en het blinde kolle in die rigting waarin hulle vlieg. VulPro sal belangrike inligting verskaf oor waar die aasvoëls gaan om te vreet en watter maatreëls ingestel moet word om botsings te voorkom."